მელამორი ბლიმი

შვილი - ჩარლი ლოკლინგი;

ტიკი ტომარა; ჰამილკარ მეანა;

ლედი მელამორი ბლიმი - ჰანზას სამხედრო ორდენის მებრძოლი და მმართველი საბჭოს ერთ-ერთი წევრი - ცენზორი.

## ბიოგრაფია

### ბავშვობა და ახალგაზრდობა

ლედი მელამორი, რამსეიას იმპერიის სამხრეთ-აღმოსავლეთ მიწებში განლაგებულ, ბლიმების საგვარეულო ციხე-სიმაგრეში დაიბადა, ცეცხლის წვიმიდან 465 წელს.

მამამისი იყო - ზეჰ’რაბ ბლიმი, იმპერიის ჯარის ერთ-ერთი წარჩინებული მთავარსარდალი, ხოლო დედა - ირეთემარელი ელფი მკურნალი - ნორვენ არბეინი.

მელამორის ძალიან ბედნიერი ბავშვობა ჰქონდა. მშობლები და ძმები თავს ევლებოდნენ, როგორც ყველაზე პატარას. ისევე, როგორც მისი მდგომარეობისა და წარმომავლობის სხვა გოგონებს, მასაც ძირითადად კარგ მანერებს, უცხო ენას, ცეკვას და ხელსაქმეს ასწავლიდნენ. დედას, პატარა მელამორი, ხშირად დაჰყავდა ციხესიმაგრის მიმდებარე ტყეებში, სადაც სამკურნალო ბალახების ამოცნობას და მათი დაკრეფის წესებს ასწავლიდა. შემდეგ, სახლში ერთად აკეთებდნენ ამ ბალახებისგან წამლებსა და დაჭრილების მოსავლელ სახვევებს. ამასთან ერთად, მოუსვენარი მელამორი, ძალიან ხშირად, იპარებოდა ციხე-სიმაგრის საბრძოლო მოედანზე, სადაც მისი ძმები ვარჯიშობდნენ და მათთან ერთად სწავლობდა ხმლითა და ფარით ბრძოლას.

როდესაც ზრდასრულ ასაკს მიაღწია, მელამორი მიხვდა, რომ სულაც არ ხიბლავდა მამისეულ ციხესიმაგრეში დარჩენა და თანატოლი გოგონების მსგავსად, ოჯახისთვის სასარგებლოდ გათხოვება. ამიტომ, ერთხელაც აბჯარი აისხა, საჯინიბოებიდან ცხენი მოიპარა და ბნელ ღამეში გაუჩინარდა.

მისი ცხოვრების შემდეგი 17 წელი, წმინდა შევარდენის რაინდებს შორის გამოჩენამდე, ბურუსითაა მოცული. თავად, ბევრს არაფერს ყვება, თუმცა ძველი თანამებრძოლებისა და სხვადასხვა მსტოვრების მიერ მოპოვებული ინფორმაციის თანახმად, მან უამრავ ქვეყანაში იმოგზაურა და ბევრ მნიშვნელოვან ბრძოლაში მიიღო მონაწილეობა.

### წმინდა შევარდენის რაინდები და ძველი ღმერთები

რამსეიას იმპერიაში დაბრუნების შემდეგ, მელამორი, იმ დროს ტახტიდან განდევნილი იმპერატორის - დანტეს ამალას - წმინდა შევარდენის რაინდებს შეუერთდა და მათთან ერთად ტერაროშიის ომში ჩაება.

რაინდების რიგებში მოხვედრიდან რამდენიმე თვეში, მელამორიმ გამოაცხადა, რომ მას ძველი ღმერთები - დანუ’ნაკჰი და კ’ჰუიამი გამოეცხადნენ და მოუწოდეს ხალხი მათკენ მოებრუნებინა. მისი რელიგიური გამოსვლები დაემთხვა სამხედრო კრიზისს იმპერიაში. შევარდნებმა ზედიზედ რამდენიმე ბრძოლა წააგეს იმ პერიოდის მტერთან - კერეუტის ინკვიზიციის ორდენთან. იმედდაკარგულმა მებრძოლებმა შეისმინეს ახალი ქურუმის მოწოდება და სულ მალე, მელამორი რამსეიას პონტიფიკოსი გახდა.

ტერაროშიის ომის დასრულების შემდეგ, ლედი მელამორიმ არ მოისურვა რამსეიაში მშვიდი ცხოვრება და უკვე მოპოვებული გავლენისა და რეპუტაციის წყალობით, ერთ-ერთი მმართველი გახდა ჰანზას სამხედრო ორდენში. ამის შემდეგ ის გადადგა პონტიფიკოსის პოსტიდან და შეწყვიტა ძველი ღმერთების სარწმუნოების ქადაგება.

## პიროვნება, ხასიათი და ოჯახი

ერთი შეხედვით ორდენის ცენზორი მკაცრი და საშიშია. მელამორის მზერა ბრძოლის ველზე, მისი ერთ-ერთი ყველაზე ეფექტური იარაღია. როგორც მისი ძველი მეგობრები ყვებიან, ალ’მორაკის ომების დროს, ადგილობრივები მას “დესგეიზს” უწოდებდნენ, რაც ალ’მორაკულიდან თარგმანში “სიკვდილის გამოხედვას” ნიშნავს.

ამავე დროს, ძველმა თანამებრძოლებმა კარგად იციან, რომ მისი საშიში გამოხედვისა და ორდენის ვარჯიშებზე ღრიალის უკან, სრულიად მშვიდი, გაწონასწორებული და რაციონალური მებრძოლი დგას. მას ძალიან უყვარს თავისი მეგობრები, რომლებთან ერთადაც უამრავი ბრძოლა აქვს გამოვლილი და მათთვის ყველაფერს გაიღებს.

მის გარეგნობაში ადვილად ამოიცნობა ელფური შტრიხები: წაწვეტებული ყურები და მწვანე თვალები. ასევე, ელფური მემკვიდრეობის ზეგავლენაა ის ფაქტიც, რომ სრულიად შეუძლებელია იმის ამოცნობა, თუ რამდენი წლისაა სინამდვილეში.

ტერაროშიის ომის დასასრულს წმინდა შევარდენის რაინდებს შეუერთდა ახალგაზრდა გოგონა რამსეის იმპერიიდან - ჩარლი ლოკლინგი, რომელიც მელამორიმ იშვილა და ახლა თავის მემკვიდრედ ზრდის.